《奉陪方从教泛东湖》
宋代·洪朋

可人一宇宙，十顷降魔镜。彼美撰清明，令我赏兹胜。

荷芰相因依，投壶入鱼艇。龙蛇上峥嵘，两浒静相映。

木末隐兰若，风中度钟磬。夏虫语交加，此中有真静。

对此亦何言，妙处心已领。聊复归去来，日入西峰暝。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。